Pielikums

Izglītības un zinātnes ministrijas

(datumu skatīt laika zīmogā)

rīkojumam Nr. ---------------

Apstiprināta

ar Izglītības un zinātnes ministrijas

2025. gada “ ” \_\_\_\_\_

rīkojumu Nr. -------------

**Metodika** **papildinošas saimnieciskās darbības uzraudzības nodrošināšanai** **Eiropas Savienības kohēzijas politikas programmas 2021. – 2027. gadam 6.1.1. specifiskā atbalsta mērķa „Pārejas uz klimatneitralitāti radīto ekonomisko, sociālo un vides seku**

**mazināšana visvairāk skartajos reģionos” 6.1.1.2. pasākuma „ Pētniecības attīstība dabas resursu ilgtspējīgai izmantošanai vides un klimata mērķu kontekstā” projektā**

**I. Terminu skaidrojumi**

**Ar saimniecisku darbību nesaistīts projekts** – projekts, ko Eiropas Savienības kohēzijas politikas programmas 2021. – 2027. gadam 6.1.1. specifiskā atbalsta mērķa “Pārejas uz klimatneitralitāti radīto ekonomisko, sociālo un vides seku mazināšana visvairāk skartajos reģionos” 6.1.1.2. pasākuma “Pētniecības attīstība dabas resursu ilgtspējīgai izmantošanai vides un klimata mērķu kontekstā” (turpmāk – 6.1.1.2. pasākums) ietvaros īsteno finansējuma saņēmēja un sadarbības partnera pētniecības organizācija, kas atbilst Komisijas 2014. gada 17. jūnija Regulas Nr. 651/2014, ar kuru noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas Regula Nr. 651/2014[[1]](#footnote-2) 83. punktā minētajai pētniecības organizācijas definīcijai (turpmāk – pētniecības organizācija).

**Darbība, kurai nav saimnieciska rakstura** – pētniecības organizācijas pamatdarbība, kura neietilpst Līguma par Eiropas Savienības darbību (turpmāk – Līgums par Eiropas Savienības darbību) [[2]](#footnote-3) 107. panta 1. punktā noteiktajā darbības jomā un kuras izpausmes veidi ir šādi:

1. tiek īstenota neatkarīga pētniecība un izstrāde, lai gūtu vairāk zināšanu un labāku izpratni, tostarp īstenota kopīga pētniecība un izstrāde, kad pētniecības organizācija vai pētniecības infrastruktūra iesaistās efektīvā sadarbībā. Pētniecības un izstrādes pakalpojumu sniegšana un pētniecība un izstrāde, ko veic uzņēmumu uzdevumā, netiek uzskatīta par neatkarīgu pētniecību un izstrādi;
2. pētniecības rezultāti tiek izplatīti bez ekskluzivitātes un diskriminēšanas, tai skaitā izmantojot mācīšanu, brīvas piekļuves datubāzes, atklātas publikācijas vai atklātā pirmkoda programmatūru;
3. zinātības un tehnoloģiju pārneses darbības, ja:

* zinātības un tehnoloģiju pārneses darbības veic pētniecības organizācijas nodaļa vai pētniecības organizācijas meitas sabiedrība (tāda komercsabiedrība, kurā mātes sabiedrības līdzdalības daļa pārsniedz 50 % vai kurā mātes sabiedrībai ir balsu vairākums un kura atbilst Ministru kabineta 2024. gada 26. novembra noteikumu Nr. 746 “Eiropas Savienības kohēzijas politikas programmas 2021. – 2027. gadam 6.1.1. specifiskā atbalsta mērķa “Pārejas uz klimatneitralitāti radīto ekonomisko, sociālo un vides seku mazināšana visvairāk skartajos reģionos” 6.1.1.2. pasākuma “Pētniecības attīstība dabas resursu ilgtspējīgai izmantošanai vides un klimata mērķu kontekstā” īstenošanas noteikumi” (turpmāk – MK noteikumi Nr. 746)[[3]](#footnote-4) 2.9. apakšpunktā minētajai pētniecības organizācijas definīcijai), pētniecības organizācija kopīgi ar citām pētniecības organizācijām vai pētniecības organizācija ar trešajām pusēm, atklātā konkursā slēdzot līgumus par noteiktiem pakalpojumiem;
* visa peļņa no šādas darbības tiek atkal ieguldīta pētniecības organizācijas vai pētniecības struktūras pamatdarbībā;

1. publiska izglītība, lai vairotu un uzlabotu cilvēkresursu prasmes, kas tiek nodrošināta valsts izglītības sistēmas ietvaros un galvenokārt vai pilnībā ir valsts finansēta un uzraudzīta.

**Papildinoša saimnieciskā darbība (turpmāk** **– PSD)** – ar PSD saprot darbības, kas ir tieši saistītas ar 6.1.1.2. pasākuma projekta ietvaros iegādātās pētniecības infrastruktūras ekspluatāciju un tai nepieciešamas vai nesaraujami saistītas ar tās galveno ar saimniecisko darbību nesaistīto izmantojumu, patērējot tādu pašu resursu (piemēram, materiāli, aprīkojums, darbaspēks, pamatkapitāls) apjomu kā ar saimniecisko darbību nesaistītajām darbībām, piemēram, līgumpētījumi[[4]](#footnote-5).

**Saimnieciska darbība** – tāda darbība, kur piedāvā preces vai pakalpojumus attiecīgā tirgū. Saimnieciskā darbība netiek konstatēta, piemēram, kad darbība ir saistīta vienīgi ar valsts pārvaldes funkciju un pārvaldes uzdevumu vai deleģēto pārvaldes uzdevumu izpildi, tai skaitā, ja publiskas personas infrastruktūra tiek iznomāta publiskās pārvaldes institūcijai vai privātpersonai pārvaldes funkciju vai pārvaldes uzdevumu veikšanai.

**Pētniecības infrastruktūra** **–** projekta ietvaros iegādātā zinātniskā aparatūra, aprīkojums, instrumentu komplekti, informācijas un komunikācijas tehnoloģijas un citi materiālie aktīvi.

**Pētniecības infrastruktūras amortizācijas periods** – pētniecības infrastruktūras lietderīgās lietošanas laiks atbilstoši projekta dzīves cikla periodam, kas saskaņā ar MK noteikumu Nr. 746 2.8. apakšpunktu ir periods, kas aptver laiku no projekta darbību uzsākšanas līdz vismaz pieciem gadiem pēc projekta noslēguma maksājuma veikšanas vai projektā iegādātā aprīkojuma lietderīgās lietošanas laikposma beigām, ja saskaņā ar grāmatvedības uzskaiti reglamentējošiem normatīvajiem aktiem šo pamatlīdzekļu lietderīgās lietošanas laiks ir garāks par pieciem gadiem pēc projekta noslēguma maksājuma veikšanas.

**II. Vispārīga informācija**

1. Metodika PSD uzraudzības nodrošināšanai Eiropas Savienības kohēzijas politikas programmas 2021. – 2027. gadam 6.1.1. specifiskā atbalsta mērķa „Pārejas uz klimatneitralitāti radīto ekonomisko, sociālo un vides seku mazināšana visvairāk skartajos reģionos” 6.1.1.2. pasākuma „ Pētniecības attīstība dabas resursu ilgtspējīgai izmantošanai vides un klimata mērķu kontekstā” projektā (turpmāk – metodika) nosaka pamatprincipus 6.1.1.2. pasākuma projekta ikgadējai PSD uzraudzībai un nelikumīga komercdarbības atbalsta atgūšanas mehānismam, ja tiek pārsniegts PSD noteiktais apjoms 6.1.1.2. pasākuma projektā iegādātās pētniecības infrastruktūras amortizācijas periodā (turpmāk – ikgadējās uzraudzības periods).
2. Metodika izstrādāta, balstoties uz iepriekšējo pieredzi, pārbaužu un revīziju rezultātiem un ieteikumiem, kā arī pareizas finanšu pārvaldības principiem, ievērojot šādus normatīvos aktus, dokumentus un skaidrojošos materiālus:
   1. MK noteikumi Nr. 746;
   2. Līgums par Eiropas Savienības darbību;
   3. Komisijas Regula Nr. 651/2014;
   4. Komisijas paziņojums par Līguma par Eiropas Savienības darbību 107. panta 1. punktā minēto valsts atbalsta jēdzienu (2016/C 262/01)[[5]](#footnote-6);
   5. Komisijas paziņojums “Pētniecībai, izstrādei un inovācijai piešķiramā valsts atbalsta nostādnes” (Eiropas Savienības Oficiālais Vēstnesis, 2022. gada 28. oktobris, Nr. C 414/1)[[6]](#footnote-7);
   6. Konkurences Ģenerāldirektorāta e-State Aid WIKI sistēmā (turpmāk – e-State Aid WIKI sistēma) sniegtie skaidrojumi par atgūšanas mehānismu un atgūstamā publiskā finansējuma aprēķināšanas metodiku;
   7. Finanšu ministrijas skaidrojošais materiāls par PSD (ancillary activity)[[7]](#footnote-8).
3. 6.1.1.2. pasākuma projekta PSD uzraudzību un nelikumīgā komercdarbības atbalsta atgūšanu veic Centrālā finanšu un līgumu aģentūra kā sadarbības iestāde (turpmāk – sadarbības iestāde) atbilstoši MK noteikumu Nr. 746 41. punktā noteiktajam.
4. Projekta ikgadējās uzraudzības periodu pētniecības organizācija nosaka saskaņā ar MK noteikumu Nr. 746 41. punktā noteikto projekta dzīves ciklu, kas atbilstoši MK noteikumu Nr. 746 2.8. apakšpunktā noteiktajam aptver laiku no projekta darbību uzsākšanas līdz vismaz pieciem gadiem pēc projekta noslēguma maksājuma veikšanas vai 6.1.1.2. pasākuma projektā iegādātās pētniecības infrastruktūras lietderīgās lietošanas laikposma beigām, ja saskaņā ar grāmatvedības uzskaiti reglamentējošiem normatīvajiem aktiem tas ir garāks par pieciem gadiem pēc projekta noslēguma maksājuma veikšanas.

**III. Prasības pētniecības organizācijai ikgadējās uzraudzības nodrošināšanai**

1. Lai, saskaņā ar MK noteikumu Nr. 746 [39.](https://likumi.lv/ta/id/356674) punktā noteikto, 6.1.1.2. pasākuma atbalsts pētniecības infrastruktūrai netiktu kvalificēts kā komercdarbības atbalsts, pētniecības infrastruktūrā, kuru izmanto pētniecības organizācijas darbībai, kurai nav saimnieciska rakstura, ir pieļaujama PSD veikšana ne vairāk kā 20 % apmērā no attiecīgās pētniecības infrastruktūras gada jaudas laika vai finanšu izteiksmē.
2. Ja pētniecības organizācija veic gan darbību, kurai nav saimnieciska rakstura, gan saimniecisku darbību, tā nodala darbību veidus un to izmaksas, finansējumu un ieņēmumus tā, lai efektīvi novērstu saimnieciskās darbības šķērssubsidēšanu darbību un ar tām saistīto finanšu plūsmu ietvaros[[8]](#footnote-9).
3. 6.1.1.2. pasākuma projektā ir pieļaujamas pētniecības infrastruktūras izveides, iegādes vai amortizācijas izmaksas. Projektā pilnā apmērā var iekļaut tikai tādas pētniecības infrastruktūras izmaksas, kas paredzētas darbības, kurai nav saimnieciska rakstura īstenošanai, un tajā ir pieļaujama PSD veikšana ne vairāk kā 20 % apmērā no attiecīgās pētniecības infrastruktūras gada jaudas laika vai finanšu izteiksmē.

***Piemēram:***

Veicot sākotnējo izvērtējumu, tiek secināts, ka projekta mērķa sasniegšanai nepieciešama jauna pētniecības infrastruktūra. Projekta iesniegumā atbilstoši MK noteikumu Nr. 746 45. punktā noteiktajam, tiek pamatota jaunas pētniecības infrastruktūras[[9]](#footnote-10) iegādes nepieciešamība un tās papildinātība ar finansējuma un sadarbības partneru rīcībā esošo pētniecības materiāltehnisko bāzi, tai skaitā tiek secināts, ka:

1. **jauno pētniecības infrastruktūru** plānots izmantot darbībām, kurām nav saimnieciska rakstura un ir pieļaujama PSD (nepārsniedzot 20% no infrastruktūras gada jaudas laika vai finanšu izteiksmē); izmaksas pilnā apmērā tiek iekļautas projekta iesniegumā un šādai pētniecības infrastruktūrai tiek piemērota PSD uzraudzība visā projekta ikgadējās uzraudzības periodā;
2. **par pētniecības infrastruktūras** izmantošanu projekta iesniegumā visefektīvāk ir iekļaut tikai amortizācijas izmaksas; PSD uzraudzības nosacījumi uz šādu pētniecības infrastruktūru neattiecas;
3. **pētniecības infrastruktūru** visā tās amortizācijas periodā plānots izmantot gan darbībām, kurām nav saimnieciska rakstura, gan arī saimnieciskai darbībai attiecībā 60/40. Šādā gadījumā projekta iesniegumā var tikt iekļautas tikai izmaksas par to pētniecības infrastruktūras daļu, kuru plānots izmantot darbībām, kurām nav saimnieciska rakstura t.i. 60% no kopējās pētniecības infrastruktūras vērtības. Šai pētniecības infrastruktūras daļai tiek piemērota PSD uzraudzība visā projekta ikgadējās uzraudzības periodā.

Ja 60% pētniecības infrastruktūras kopējās gada jaudas plānots izmantot darbībai, kurai nav saimnieciska rakstura, tad pieļaujamo PSD apmēru rēķina no 60% no kopējās pētniecības infrastruktūras gada jaudas un aprēķinātajam PSD apmēram, kas ir 12% no kopējās pētniecības infrastruktūras gada jaudas, piemēro PSD uzraudzību.

1. Ja 6.1.1.2. pasākuma projekta īstenošanas rezultātā iegādāto pētniecības infrastruktūru paredzēts izmantot PSD veikšanai, pētniecības organizācijai finanšu vadības un grāmatvedības politikas aprakstā ir jābūt izstrādātai kārtībai, kurā PSD ikgadējās uzraudzības nodrošināšanai ir iekļauta vismaz šāda informācija:
   1. projekta īstenošanas finanšu plūsmas skaidra nodalīšana no citām pētniecības organizācijas darbībām un finanšu plūsmām projekta īstenošanas laikā un pētniecības infrastruktūras ikgadējās uzraudzības periodā[[10]](#footnote-11), tai skaitā:
      1. ar saimniecisku darbību nesaistītu pamatdarbību un ar tām saistītās finanšu plūsmas nodalīšana no saimnieciskām pamatdarbībām un ar tām saistītām finanšu plūsmām;
      2. pamatdarbības un ar tām saistītās finanšu plūsmas nodalīšana no pārējām institūcijas darbībām – papildpakalpojumiem un ierobežotas jomas darbības, un ar tām saistītajām finanšu plūsmām;
   2. ir noteikta PSD jaudas aprēķina metode laika vai finanšu izteiksmē un skaidrojums, kā nosaka (aprēķina) PSD iedalīto jaudu laika vai finanšu izteiksmē. Iesniedzot projekta iesniegumu projekta iesniedzējs izvēlas vienu no pētniecības infrastruktūras jaudas aprēķina metodēm (finanšu vai laika), kuru nepieciešamības gadījumā drīkst mainīt vienu reizi līdz projekta noslēguma maksājuma pieprasījuma apstiprināšanai sadarbības iestādē. Pēc projekta noslēguma maksājuma pieprasījuma apstiprināšanai sadarbības iestādē izvēlētā PSD aprēķina metode tiek piemērota un nevar tikt mainīta visā pētniecības infrastruktūras ikgadējās uzraudzības periodā. Ja pētniecības organizācijai ir iegādātas vairākas pētniecības infrastruktūras vienības, katrai pētniecības infrastruktūras vienībai var noteikt citu PSD aprēķina metodi. Ja projekta ietvaros vairākas pētniecības organizācijas iegādājas pētniecības infrastruktūru, katrai pētniecības organizācijai var būt atšķirīga PSD aprēķina veids. Aprēķins veicams atbilstoši sākotnēji izvēlētajam veidam laika vai finanšu izteiksmē;
   3. ir noteikts PSD ikgadējās uzraudzības periods – atbilstoši MK noteikumu Nr.  746 2.8. apakšpunktā un 41. punktā noteiktajam;
   4. PSD jēdziens un veidi, tai skaitā darbības, kuru īstenošanai tiek izmantota projekta ietvaros iegādātā pētniecības infrastruktūra;
   5. PSD uzraudzības un kontroles kārtība, lai nodrošinātu atbilstību vienošanās par projekta īstenošanu un attiecīgi MK noteikumu Nr. 746 [41.](https://likumi.lv/ta/id/356674) punkta nosacījumiem,
   6. nelikumīgā komercdarbības atbalsta atmaksas kārtība (tajā skaitā, finanšu avots), gadījumā, ja pētniecības organizācija, sadarbības iestāde vai cita uzraugošā iestāde ir konstatējusi komercdarbības kontroles normu pārkāpumu.
2. Šīs metodikas 8. punktā minētajai pētniecības organizācijas kārtībai ir jābūt izstrādātai un apstiprinātai ne vēlāk kā līdz pirmā pārskata PSD uzraudzībai (metodikas pielikums) sagatavošanas termiņam, kas noteikts šīs metodikas 10. punktā.
3. Pētniecības organizācija sākot ar nākamo gadu pēc vienošanās par projekta īstenošanu noslēgšanas katru gadu visā ikgadējās uzraudzības periodā atbilstoši šīs metodikas pielikumā pievienotajai veidlapai (izvēloties atbilstošo aprēķina metodi) sagatavo pārskatu par PSD apjomu par iepriekšējiem 12 mēnešiem (turpmāk – pārskats).
4. Pētniecības organizācijai visā modernizētās pētniecības infrastruktūras ikgadējās uzraudzības periodā ir pienākums šīs metodikas 10. punktā minēto pārskatu, pārskatā iekļauto aprēķinu pamatojošos dokumentu oriģinālus vai normatīvajos aktos par dokumentu izstrādāšanu un noformēšanu noteiktajā kārtībā apliecinātas to kopijas un citu PSD uzraudzībai nepieciešamo informāciju uzglabāt un uzkrāt tādā veidā, lai nepieciešamības gadījumā varētu nodrošināt tiem piekļuvi un spēt tos uzrādīt sadarbības iestādei vai citām kompetentajām ES fondu uzraudzībā iesaistītajām institūcijām.
5. Pētniecības organizācija PSD iedalītās jaudas aprēķinus laika vai finanšu izteiksmē veic, pamatojoties uz ticamiem un izsekojamiem datiem, kas izriet no pētniecības organizācijas uzskaites datiem vai resursu vadības sistēmas finanšu, personāla un pamatdarbības procesu uzskaitei un nodrošina, ka uzskaite par PSD ierobežojuma ievērošanu ir pierādāma ar atbilstošiem apliecinošiem dokumentiem.
6. Ja pētniecības organizācija ikgadējās uzraudzības periodā konstatē, ka ir pārsniegts MK noteikumu Nr. 746 [41.](https://likumi.lv/ta/id/356674) punktā minētais 20 % ierobežojums no pētniecības infrastruktūras gada jaudas laika vai finanšu izteiksmē vai konstatē, ka pētniecības infrastruktūra tiek izmantota saimnieciskai darbībai, kas nav uzskatāma par PSD, tas saskaņā ar vienošanos par projekta īstenošanu noteiktajā termiņā par konstatēto MK noteikumu Nr. 746 [39.](file:///C:\Users\garaja\AppData\Local\Microsoft\Windows\INetCache\Content.Outlook\0KCMYPUB\Ministru%20kabineta%202024.%20gada%2026.%20novembra%20noteikumi%20Nr.%20746%20%22Eiropas%20Savienības%20kohēzijas%20politikas%20programmas%202021.–2027.%20gadam%206.1.1.%20specifiskā%20atbalsta%20mērķa%20%22Pārejas%20uz%20klimatneitralitāti%20radīto%20ekonomisko,%20sociālo%20un%20vides%20seku%20mazināšana%20visvairāk%20skartajos%20reģionos%22%206.1.1.2.%20pasākuma%20%22Pētniecības%20attīstība%20dabas%20resursu%20ilgtspējīgai%20izmantošanaihttps:\likumi.lv\ta\id\356674) un [40.](https://likumi.lv/ta/id/356674) punktā minēto nosacījumu pārkāpumu iesniedz sadarbības iestādē pārskatu un ziņojumu par konstatēto MK noteikumu Nr.746 [39.](https://likumi.lv/ta/id/356674), [40.](https://likumi.lv/ta/id/356674) un 41. punktā minēto nosacījumu pārkāpumu (turpmāk – ziņojums).

**IV. PSD uzraudzības pamatprincipi**

1. Sadarbības iestāde saskaņā ar šo metodiku nodrošina veikto investīciju atbilstības uzraudzību visā pētniecības infrastruktūras ikgadējās uzraudzības periodā atbilstoši MK noteikumu Nr. 746 [39.](https://likumi.lv/ta/id/356674) un [40.](https://likumi.lv/ta/id/356674) punktā noteiktajam par PSD.
2. Sadarbības iestāde veic izlases veida pārbaudes PSD nosacījumu ievērošanas uzraudzībai pie noslēguma maksājuma pieprasījuma un pētniecības infrastruktūras ikgadējās uzraudzības perioda beigās, nosakot izlases veida pārbaužu apjomu atbilstoši projektu riska līmenim.
3. Sadarbības iestādei ir tiesības pētniecības organizācijai pieprasīt iesniegt PSD pārskatus projekta visa ikgadējās uzraudzības perioda laikā, tai skaitā gadījumos, kad saņemta informācija par PSD nosacījumu pārkāpumu no kompetentām iestādēm vai no trešajām personām.
4. Saņemot metodikas 13. punktā minēto pētniecības organizācijas pārskatu un ziņojumu, veicot metodikas 15. punktā noteiktās izlases veida pārbaudes vai saņemot informāciju atbilstoši metodikas 16. punktam, sadarbības iestāde izvērtē tās atbilstību, ņemot vērā MK noteikumos Nr.746 noteikto, vienošanās par projekta īstenošanu noteikto un šajā metodikā norādīto, tai skaitā:
   1. izvērtē pētniecības infrastruktūras ekspluatācijas darbību raksturu (PSD, darbība, kurai nav saimniecisks raksturs);
   2. veic PSD aprēķina atbilstības pārbaudi;
   3. nepieciešamības gadījumā pieprasa informācijas precizēšanu, paskaidrojumus vai papildinājumus, tai skaitā pētniecības organizācijas grāmatvedības politiku vai kārtību;
   4. piemēro publiskā finansējuma atgūšanas mehānismu, kas skaidrots šīs metodikas V. sadaļā, ja kādā no kalendārajiem gadiem pētniecības infrastruktūras ikgadējās uzraudzības periodā tiek konstatēts, ka PSD iedalītā jauda laika vai finanšu izteiksmē pārsniedz 20 % no pētniecības infrastruktūras kopējās gada jaudas laika vai finanšu izteiksmē.
5. Ja sadarbības iestādei rodas šaubas par pētniecības organizācijas sniegto datu ticamību, pētniecības organizācijai ar dokumentiem (līgumi, rēķini, izdrukas no grāmatvedības reģistriem, grāmatvedības politikas u.c.) ir jāpierāda, ka tās sniegtā informācija ir patiesa.
6. Pamata informācija, kas var tikt izmantota izvērtējot iesniegto pētniecības organizācijas ziņojumu un pārskatu:
   1. šīs metodikas 13. punktā minētais pētniecības organizācijas pārskats un ziņojums, kā arī atbilstoši metodikas 17.3. apakšpunkta pieprasījumam pētniecības organizācijas sniegtā papildus un precizētā informācija;
   2. pētniecības organizācijas kārtība PSD uzraudzībai, kas izstrādāta atbilstoši metodikas 8. punktā noteiktajam (grāmatvedības politikas apraksts vai iekšējie noteikumi);
   3. apgrozījuma pārskats par konkrētu pārskata gadu, kur raksturo pētniecības organizācijas finanšu plūsmas sadalījumā pa izdevumu ekonomiskās klasifikācijas kodiem (ja attiecināms) un darbību veidiem, ievērojot to raksturu;
   4. budžeta izpildes pārskats, kas sagatavots atbilstoši Ministru kabineta noteikumiem par Gada pārskata sagatavošanas kārtību[[11]](#footnote-12). Gada pārskati ir publiski pieejama informācija, kuru var salīdzināt ar pētniecības organizācijas iesniegto informāciju, piemēram, ieņēmumu apjomu, veidus, pozīcijas “citi ieņēmumi” vai “iepriekš neklasificētie ieņēmumi”, tādējādi izvērtējot, vai norādītais ieņēmumu apmērs ir atbilstošs. Vienlaikus uzraudzības pārbaudes procesā jāņem vērā, ka informācija, ko iesniedz pētniecības organizācija, ne vienmēr ir salīdzināma ar publiski pieejamo informāciju (ja budžeta izpildes veidlapā tiek norādīta informācija pēc naudas plūsmas principa, bet iesniegta ir informācija pēc uzkrāšanas principa);
   5. dati no uzskaites sistēmas finanšu, personāla un pamatdarbības procesu uzskaitei (ja tāda pētniecības organizācijā ir un ja attiecināms);
   6. cita informācija, kas sadarbības iestādei ir pieejama pārbaudes brīdī (informācija, kas pieprasīta no pētniecības organizācijas, publiski pieejama informācija, informācija, kas saņemta no trešās puses, audita un revīziju ziņojumi u.c.).
7. Nepieciešamības gadījumā sadarbības iestāde var veikt pārbaudi pētniecības organizācijā, lai gūtu pārliecību par pētniecības organizācijas iesniegto datu atbilstību pētniecības organizācijas grāmatvedības politikā vai kārtībā noteiktajam, civiltiesiskajā līgumā vai vienošanās par projekta īstenošanu noteiktajam un MK noteikumu Nr. 746 prasībām. Sadarbības iestāde izvērtē nepieciešamību veikt pārbaudi projekta īstenošanas vietā, ja pētniecības organizācijas iesniegtā informācija un publiski pieejamā informācija atšķiras vai pētniecības organizācijas iesniegtā informācija nerada pārliecību par tās atbilstību prasībām un pētniecības organizācijas papildus sniegtie paskaidrojumi nerada pārliecība par informācijas atbilstību civiltiesiskajā līgumā vai vienošanās par projekta īstenošanu noteiktajam un MK noteikumu Nr. 746 prasībām.

21. Pārbaudes projekta īstenošanas vietā veikšanas kārtību nosaka sadarbības iestādes iekšējie noteikumi.

**V. Atgūšanas mehānisms**

22. Sadarbības iestāde pētniecības organizācijai piemēro nelikumīgā komercdarbības atbalsta atgūšanas mehānismu, ja pētniecības infrastruktūras, kas ir paredzēta darbībai, kurai nav saimnieciska rakstura, izmantojums PSD īstenošanai pārsniedz 20 % no šīs pētniecības infrastruktūras kopējās gada jaudas laika vai finanšu izteiksmē (atbilstoši pētniecības organizācijas izvēlētai uzskaites metodei). Nelikumīgā komercdarbības atbalsta atgūšanas mehānisma atgūšanas procedūru piemēro arī tad, ja konstatēts, ka tiek veikta saimnieciskā darbība, pētniecības infrastruktūrā, kura ir paredzēta tikai darbības, kurai nav saimnieciska rakstura, veikšanai.

23. Ja sadarbības iestāde konstatē, ka ir pārkāptas MK noteikumu Nr. 746 noteiktās komercdarbības atbalsta kontroles normas, pētniecības organizācijai ir pienākums atmaksāt sadarbības iestādei saņemto nelikumīgo komercdarbības atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši [Komercdarbības atbalsta kontroles likuma](https://likumi.lv/ta/id/267199) IV vai V nodaļas nosacījumiem.

24. Atgūstamā publiskā finansējuma (ja J >20%) aprēķina (bez procentiem) kārtība:

A – atgūstamais publiskais finansējums;

J – jaudas apmērs konkrētajā ikgadējās uzraudzības pārskata periodā;

F- publiskais finansējums infrastruktūras attīstībai

P – pārskata perioda kopējais ilgums (infrastruktūras amortizācijas periods).

*Piemērs:*

|  |  |  |  |  |  |  |
| --- | --- | --- | --- | --- | --- | --- |
| Publiskais finansējums pētniecības infrastruktūras vienības attīstībai | | | | F =  500 000 EUR | | |
| Pētniecības infrastruktūras ikgadējās uzraudzības periods | | | | P = 8[[12]](#footnote-13) gadi | | |
| Pētniecības infrastruktūras ikgadējās uzraudzības perioda gads | 2025.gads | 2026.gads | 2027.gads | | 2028.gads | 2029.gads |
| Saimnieciskai darbībai iedalītā jauda (J) | 15% | 15% | 30% | | 15% | 25% |
| **Atgūstamā publiskā finansējumu A (ja J >20%) aprēķinā izmantojamā formula** | | | | | | |
| Atgūstamā publiskā finansējuma summa | 0 | 0 | 18 750 | | 0 | 15 625 |
| **Apraksts.**  *Pieņēmumi:*   * 6.1.1.2. pasākuma projekta ietvaros iegādātās pētniecības infrastruktūras vienības publiskā finansējuma apmērs 500 000 *euro*; * ikgadējās uzraudzības periods, kas vienāds ar pētniecības infrastruktūras ikgadējās uzraudzības periodu, ir 8 gadi*;*   Konstatējums ikgadējās uzraudzības pārskata periodā:   * pēcuzraudzības periodā vienā no ikgadējās uzraudzības pārskata gadiem (2027.g.) PSD veikta 30% apmērā no kopējās iegādātās pētniecības infrastruktūras jaudas konkrētajā pārskata gadā un vienā no pārskata gadiem (2029.g.) PSD veikta 25% apmērā no kopējās infrastruktūras jaudas konkrētajā pārskata gadā. **!!! Tādējādi 30% no publiskā finansējuma, kas attiecināms uz 2027. gadu un 25% no publiskā finansējuma, kas attiecināms uz 2029. gadu, ir izmantoti saimnieciskas darbības veikšanai un ir atgūstami (ir jāatgūst visa saimnieciskajai darbībai izlietotā publiskā finansējuma daļa, nevis tikai daļa, kas pārsniedz 20%.)**   *Aprēķins atgūstamajam finansējumam:*  [atgūstamais publiskais finansējums 2027.gads] = 0,3 x 500 000 *euro*/8 gadi = 18 750 *euro* (plus atgūšanas procenti).  [atgūstamais publiskais finansējums 2029.gads] = 0,25 x 500 000 *euro*/8 gadi = 15 625 *euro* (plus atgūšanas procenti). | | | | | | |

25. **Pētniecības organizācijai ir pienākums atmaksāt atgūstamo finansējumu kopā ar procentiem, kādus publicē Eiropas Komisija saskaņā ar Komisijas regulas Nr.** [794/2004](http://eur-lex.europa.eu/eli/reg/2004/794/oj/?locale=LV) 10. pantu, tiem pieskaitot 100 bāzes punktus, no dienas, kad nelikumīgs komercdarbības atbalsts tika nodots labuma saņēmēja rīcībā, līdz tā atgūšanas dienai, ievērojot Komisijas regulas Nr. [794/2004](http://eur-lex.europa.eu/eli/reg/2004/794/oj/?locale=LV) **11. pantā noteikto procentu likmes piemērošanas metodi.**

Pielikums: Veidlapa PSD uzraudzībai finanšu vai laika izteiksmē uz 2 lpp.

1. Pieejama: <https://eur-lex.europa.eu/eli/reg/2014/651/oj/?locale=LV> [↑](#footnote-ref-2)
2. Pieejams: <https://eur-lex.europa.eu/legal-content/LV/TXT/?uri=celex%3A12016ME%2FTXT> [↑](#footnote-ref-3)
3. Pieejami: <https://likumi.lv/ta/id/356674> [↑](#footnote-ref-4)
4. Līgumpētījumi, kuru veikšana ir tiek izmantoti tie paši resursi (iekārta un darba spēks). Pētniecības organizācija pasūta noteikta veida pētījumu, kuram jāizmanto tā pati pētniecības infrastruktūra, kas nesaimnieciskajiem pētījumiem. [↑](#footnote-ref-5)
5. Pieejams: <https://eur-lex.europa.eu/legal-content/LV/ALL/?uri=CELEX:52016XC0719(05)> [↑](#footnote-ref-6)
6. Pieejams: <https://eur-lex.europa.eu/legal-content/LV/TXT/HTML/?uri=OJ%3AC%3A2022%3A414%3AFU> L [↑](#footnote-ref-7)
7. Pieejams: <https://www.fm.gov.lv/lv/media/504/download> [↑](#footnote-ref-8)
8. MK noteikumu Nr. 746 29.4.apakšpunkts [↑](#footnote-ref-9)
9. Zinātniskā aparatūra, aprīkojums, instrumentu komplekti, informācijas un komunikācijas tehnoloģijas un citi materiālie aktīvi. [↑](#footnote-ref-10)
10. MK noteikumu Nr. 746 49.2. apakšpunkts [↑](#footnote-ref-11)
11. Ministru kabineta 2021. gada 28. septembra noteikumi Nr. 652 "Gada pārskata sagatavošanas kārtība". Pieejami: <https://likumi.lv/ta/id/326425> [↑](#footnote-ref-12)
12. Izriet no MK noteikumos Nr.746 noteiktā infrastruktūras amortizācijas perioda (projekta dzīves cikla periods – piemēram, projekta īstenošanas uzsākšana 15.08.2025., noslēguma maksājums projektā 15.08.2028. = 3.gadi +5 gadi pēc noslēguma maksājuma= 8 gadi) [↑](#footnote-ref-13)